लेकिन इन कहानियों की खूबियां इतनी हैं कि इन छोटी-छोटी बातों को नज़रअंदाज़ करने की इच्छा होती है। किरण सिंह की कहानियों में जैसे 'क्लोज़ अप' बहुत हैं। वे पुरानी, बहुत फैली हुई कथाएं चुनती हैं लेकिन इस विस्तार में जाने की कोशिश में वे अपने चरित्रों को कतई नहीं भूलतीं। उनकी सारी कोशिश हर त्रासदी को चेहरों और चरित्रों के मार्फत पकडऩे की होती है। इससे उनकी कहानियां समाजशास्त्रीय आख्यान बनने से बचती हैं।